采芡
作者：文同
朝代：宋

paragraphs: 芡盤團團開碧輪，城東壕中如疊鱗。
漢南父老舊不識，日日岸上多少人。
駢頭鬅𩃭露秋熟，綠刺紅鍼割寒玉。
提籠當筵破紫苞，老蚌一開珠一掬。
吹臺北下凝祥池，圃田東邊僕射陂。
如今兩處盡堙沒，異日此地名應馳。
物貴新成味尤美，可惜飄零還入水。
料得明年轉更多，一匝清波流萬子。